##

## **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԱԽՈՒՐՅԱՆ ՀԱՄԱՅՆՔԻ ՂԵԿԱՎԱՐԻ**

## **2023 ԹՎԱԿԱՆԻ ԲՅՈՒՋԵՏԱՅԻՆ ՈՒՂԵՐՁԸ**

Հայաստանի Հանրապետության Շիրակի մարզի Ախուրյան համայնքի 2023 թվականի բյուջեն մշակվել է` հիմք ընդունելով Ախուրյան համայնքի 2022-2026 թվականների հնգամյա զարգացման ծրագիրը, 2023-2025 թվականների միջնաժամկետ ծախսերի ծրագիրը և 2023 թվականի տարեկան աշխատանքային պլանը:

Հայաստանի Հանրապետության Շիրակի մարզի Ախուրյան համայնքի գործունեությունը մեծապես կախված է բյուջետային գործընթացի ճիշտ կազմակերպումից, բյուջեի եկամուտների հավաքագրումից և միջոցների խնայողական օգտագործումից:

Հայաստանի Հանրապետության Շիրակի մարզի Ախուրյան համայնքի զարգացման հիմնական ուղղություններում առաջնահերթ և գերակա են համարվելու դեռևս չկատարված, շարունակական և նոր ծրագրերը, որոնք միտված են լինելու համայնքի տարածքային համաչափ և կայուն զարգացմանը, բարեկարգ, հարմարավետ և մատչելի միջավայրի ձևավորման շարունակականության և բնակչության կենսական շահերի ապահովմանը։

2023 թվականի Ախուրյան համայնքի բյուջետային տարվա համայնքի զարգացման հիմնական ուղղություններն են՝

* Բարելավել համայնքի ֆինանսական վիճակը՝ ճշտելով անշարժ գույքի և փոխադրամիջոցների հարկերի բազաները և բարձրացնել սեփական եկամուտների հավաքագրման մակարդակը:
* Բարձրացնել բնակչությանը մատուցվող համայնքային ծառայությունների մակարդակը և որակը:
* Իրականացնել կրթության, մշակույթի և սպորտի բնագավառների համայնքային ենթակառուցվածքների պահպանման, շահագործման, նորոգման, ջեռուցման համակարգերի վերականգնման, գույքային վերազինման եւ այլ աշխատանքներ:
* Կապիտալ ներդրումներ կատարել համայնքի բնակարանային-կոմունալ տնտեսության բարեկարգման, ճանապարհային տնտեսության և այլ բնագավառներում:
* Աշխուժացնել համայնքի մշակութային, մարզական եւ հասարակական կյանքը:
* Իրականացնել սոցիալական տարաբնույթ ծրագրեր:
* Իրականացնել արդյունավետ և թափանցիկ կառավարում։
* Խթանել համայնքի սուբվենցիով, ներդրումային ծրագրերին մասնակցային կառավարման մշակույթի ձևավորմանը։

 Ախուրյան համայնքի 2023 թվականի զարգացման հիմնական ուղղությունները ուղղված են բնակչության կենսական շահերի ապահովմանը, շրջակա միջավայրի պահպանմանը, համայնքի հարմարավետ ու բարեկեցիկ միջավայրի ստեղծմանը, համայնքային ենթակառուցվածքների արդիականացմանն ու զարգացմանը, ինպես նաեւ համայնքի բնակավայրերի գլխավոր հատակագծին համապատասխան քաղաքաշինական ծրագրերի իրականացմանը:

Դիմում եմ համայնքի բնակչությանը, ավագանուն, համայնքային կազմակերպությունների աշխատակիցներին՝ շահագրգիռ մոտեցում ցուցաբերելու համայնքի 2023 թվականի բյուջեի միջոցների գոյացման, դրանց նպատակային օգտագործման, բյուջեի կատարման եւ վերահսկման ուղղությամբ:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ**

**ՄԱՐԶԻ ԱԽՈՒՐՅԱՆ ՀԱՄԱՅՆՔԻ ՂԵԿԱՎԱՐ***՝* **ԱՐԾՐՈՒՆԻ ԻԳԻԹՅԱՆ**